10 000 seni uuritud liigi genoomide varieeruvus on tohutu: inimese genoomis on 3 miljardit nukleotiidipaari, sibula omas 17 miljardit nukleotiidipaari. Selgroogsetest on kõige  väiksem genoom kerakalal, kel on vaid 350 miljonit nukleotiidipaari, samas on aafrika kopskala (Protopterus aethiopicus) rekordiomanik - tema DNA-järjestuses on 130 miljardit nukleotiidipaari ehk siis 400 korda rohkem kui kerakalal. Seetõttu kaldutakse arvama, et genoomi suurus ei näita mitte organismi komplekssust, vaid pigem sinna sattunud parasiitsete DNA-transposoonide hulka. Üllatavalt ei ole suure hulga DNA biosüntees eriti energiakulukas, küll aga tähendab suurem DNA hulk suuremaid rakke ja seetõttu aeglasemat metabolismi. See võib seletada, miks on lendavatel organismidel väiksemad genoomid.